Z'Lieschtel fangt am "Funkesunndig" (immer dr Sunntig vor em Morgestraich z'Basel) mit eme grosse Umzug mit Drummler und Pfyffer, Guggemuusigge und Wääge aa. Drno gitts e Guggekonzärt uff em Züghuusplatz, bevor denn am Obe dr Höhepunggt vo dr Lieschtler Fasnacht astoot: Dr Chienbäse-Umzug. Öppe 300 Lüt träge brennendi Chienbäse und ziehn meterhoch flammendi Füürwääge vom Burghügel dur d'Altstadt abe. Bis zu 50'000 Lyt luege däm Spektakel zue. Am Mäntig z'Obe findet sit es paar Joore mit Gugge en Obestraich statt, es wärde au Schnitzelbängg gsunge. Am Mittwuch findet d Kinderfasnacht statt mit eme Umzug und eme Fasnachtsball, i dr Nacht isch für die Erwaggsene Freinacht. Am Samschtig findet schliesslig mit öppe 30 Gugge e Guggeparade durs Stedtli und drno e grosses Guggekonzärt uff zwei Bühne statt.